《再和前韵答隐父二首 其一》
宋代·郭印

吾宗枝干衰，弱植念孤独。结交得此君，蒹葭倚琼玉。

即之不忍得，爽气如可掬。初观爱柯茎，久坐穷节目。

细叶裁云新，深根封藓绿。从今净两眼，不数山中木。

世路繁荆榛，相将隐空谷。直须丹凤来，采实虞庭宿。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。